7 in hof oor VBS-bankskandaalVBS Mutual Bank Die sewe mans wat vroeër vandeesweek in hegtenis geneem is vir hul aandeel in die VBS-bankskandaal het Donderdag in die Palm Ridge-streekhof in Johannesburg verskyn waar borgtog van R100 000 aan elkeen toegestaan is. Die verdagtes is die voormalige VBS-voorsitter Tshifhiwa Matodzi, VBS- uitvoerende hoof Andile Ramavhunga, VBS-tesourier Phophi Mukhodobwane, voormalige direksielede van die VBS en verteenwoordigers van die Openbare Beleggingskorporasie (OBK) Ernest Nesane en Paul Magula, voormalige ouditeursvennoot van KPMG Sipho Malaba en voormalige finansiële hoof van die polisie Phalaphala Ramikosi. Die VBS se finansiële hoof, Phillip Truter, word ook aan die skandaal verbind. Truter kon egter nie vanoggend saam met sy medebeskuldigdes in die hof verskyn nie aangesien hy onder kwarantyn is. Volgens die Valke het die verdagtes almal na bewering direk of indirek baat gevind by korrupte aktiwiteite wat gelei het tot die likwidasie van die VBS-bank. Hulle word aangekla van 47 klagte, insluitend 12 aanklagte van diefstal, sewe van bedrog, 15 van korrupsie en sewe van geldwassery. Maroela Media het vroeër berig altesaam R2 miljard is oor ŉ tydperk van drie jaar van die VBS Mutual Bank geplunder deur VBS-hooggeplaastes en instellings. Die geld wat geplunder is, sluit in kliënte se spaargeld en miljoene wat deur munisipaliteite gedeponeer is. ŉ Kriminele klag is reeds in Augustus 2018 deur die Reserwebank gelê toe dit aan die lig gekom het dat die bank nie daartoe in staat sal wees om al die geld wat deur lede van die gemeenskap en 20 munisipaliteite in die bank belê is, uit te betaal nie. Die bank is in November dieselfde jaar gelikwideer. Die hofverrigtinge duur voort. Bykomende bronne: eNCA, EWN